મધરાતનો સમય હતો, મોબાઇલમાં રીંગ વાગતા કડોદરા જીઆઈડીસીના સિનિયર PSI વી.આર મલ્હોત્રાની આંખ ખુલી ગઇ. ઓશીકા પાસે મુકેલો ફોન ઉપાડ્યો ત્યાં સુધીમાં નજર ઘડિયાળાના કાંટા પર ફરી ગઇ. રાતના અઢી વાગ્યા હતા. અત્યારે કોણ? મોબાઇલ સ્ક્રીનની લાઇટના કારણે આંખો અંજાતા મલ્હોત્રાએ જરા જીણી નજરે સ્ક્રીન પર નજર નાંખી. મોબાઇલમાં તેમના જ પોલીસ સ્ટેશનના PSO (પોલીસ સ્ટેશન ઓફિસર)નો નંબર હતો. સામાન્ય સંજોગોમાં પોલીસ અધિકારી રાતે ઘરે જાય પછી ઇમરજન્સી ન હોય ત્યાં સુધી કોઇ સ્ટાફ ફોન ન કરે. મલ્હોત્રા સમજી ગયા કોઇ ઇમર્જન્સી હશે. તેમણે બીજી જ રીંગે ફોન ઉપાડી લીધો, ‘હલ્લો’ સામેથી અવાજ આવ્યો ‘જયહિંદ સર, PSO’ મલ્હોત્રાએ કહ્યં, ‘હા બોલો’ જરા ગભરાતા અવાજે પીએસઓ બોલ્યા, ‘સર, લોકઅપ તુટ્યું છે અને બે આરોપી ભાગી ગયા છે’. કોઇ પણ અધિકારી માટે તેમનું લોકઅપ તુટવું અને આરોપીઓનું ભાગવું એ શરમજનક બાબત હોય છે. મલ્હોત્રા આ વાત સાંભળતા જ બે પળ માટે આંચકો ખાઈ ગયા. તેમણે પુછ્યું, ‘ક્યારે?’ પીએસઓએ કહ્યું ‘હમણા જ ખબર પડી’. મલ્હોત્રા પાસે હવે વધુ સવાલ-જવાબ કરવાનો સમય નહતો. તેમણે કહ્યું, ‘આવ્યો’ કહી ફોન કટ કરી નાંખ્યો.